ANIOŁY OD PONBOCZKA
Wszyski Ponboczkowe anioły
Nigdy niczego sie nie boły
Dycki śpiywły piyknie w niebie
Na ziymia szły – jak kero dusza była w poczebie
Leciały na ziymia jak słyszały głośne wołani
Abo czyjiś rzykani
Leciały tez zaroz jak kery wołoł pomocy
To było jedno – bez dziyń abo w nocy
Jedne odlatowały , inksze nazot przichodziyły
Bez ustanku ludziom na ziymi słożyly
Roz było słychać ze ziymi ogromnie głośne wołani
Śpiywani pieśniczkow kościelnych i rzykani
Tak sie aniołom jakoś zdało
Choby wiyncy ludzi na roz wołało
Jedyn gibko lecioł na dol – obejrzeć jako sie sprawa miała?
A tam w Polsce na Ślonsku cało wieś rzykała !
Bo cało wieś djobła sie boła
I wszyjscy zaczli chodzić do kościoła
Djoboł zagnieździył sie we wsi i ogromnie wrożył
Kusiył ludzi , robiył szkody , rostomańte plagi mnożył
W tej wsi już trzi stodoły wygorały
Wszyski krowy mlyka ni miały
Baby od chłopow odchodziyły
Dzieci do szkoły nie chodziyły
Z dnia na dziyń coroz gorszy było
We wsi yno djobłu dobrze sie powodziyło
Smykoł sie po wsi rostopyrczony
Szyroko chodziył rozkroczony
Kusiył żeby chłopy wiyncy gorzołki piyły
A młode frele na chacharstwo chodziyły
Kusiył stare baby żeby sioły niezgoda i wszyskich obgadowały
I żeby nic nie robiyły yno w karty grały
Anioł doł znać w niebie – co sie we wsi wyrobiało
Ku pomocy drabko sztyrech aniołow do wsi przileciało
Na sztyrech rogach wsi stoły
Ponboczkowe anioły
Twardo stoły i śpiywały na anielsko nuta
Djobłu we wsi rychtowały porzondno pokuta
Djoboł „Ciura ” jak widzioł co sie świynci
Uciyc mioł rychtyk wielki chynci
Chcioł pichnyć ze wsi ale sie mu nie udało
Bo sztyrech aniołow na rogach wachowało
Jak djoboł kerego widzioł – choby yno z daleka
Zaroz cofoł sie nazot do wsi – ni mioł na co czekać
A najbardzi go to miało
Że sztyrech aniołow sztyjc pieśniczki śpiywało
Anioły cudne pieśniczki o Paniynce Mariji śpiywały
” Ciurowi” od tego skora ciyrpła a szkuty dymba stowały
Anioły śpiywały sztyry dni i noce – nie popuściyły
Djoboł przestoł żrać , schudnył i straciył djobelski siyły
Od tego śpiywanio boloł go łeb i leżoł w stodole sianym przikryty
Cały obsmarkany i zesłabnyty
Już nie gorały we wsi stodoły
A chłopy nie chlapały tela gorzoły
Krowy po mału do mlyka przichodziyły
Dzieci zajś do szkoły chodziyły
W niedziela przed połedniym jak wszyjscy byli w kościele
Do stodoły kaj społ „Ciura „- wloz anioł po aniele
Wszyski sztyry djobła obstompiyły
I zaśpiywały „Gloria „- z całej siyły
Djoboł z ratki obudzony
Wyskoczył z siana jak oparzony
A tukej nad nim stoły
Wszyski sztyry Ponboczkowe anioły!
Zaroz do niego wstompiyła djobelsko ścieklina
Z pysku leciała mu oszkliwo ślina
Ślypia czerwone aż sie z nich ogyń suł
Djoboł swoj koniec tu na ziymi czuł
Był taki straszny i oszkliwy że hnet i anioły
Byłyby djobła sie poboły
Ale tak źle nie było
Wszysko dobrze sie skończyło
Anioły z „Ciurom ” rady se gibko dały
Rostopyrczyły skrzidła i wodom świynconom go popyrskały
Z kichola mu zaroz wrawom siarkom buchło
Szkuty mu wyleciały i czoło mu spuchło
Spod ogona wypadło mu bobkow sztyry
Dostoł dyrgowek a potym laksyry
Podskoczył jeszcze do gory ze trzi razy
Pod jak zdechnyty – taki dostoł rzazy
Na to yno anioły czekały
Teraz sie do djobła dały
Użyły swojij anielskij siyły
Do oszkliwnika sie zaprawiyły
Za ogon i rogi chyciyły djobła na poł zdechnytego
Wyfurgły z nim wysoko na niebo
Potym go puściyły – lecioł na doł do gory szłapami
Aż bodnył do gnoja rogami
Bo wpod do gnojoka
Od Richusia Pacioka
Roncz yno do tego gnoja zakoprowoł
Rozszwongowany ogromnie djoboł
Przitomność mu sie wrociyła
A w gnojoku dziura sie wypolyła
Czorno i głymboko była ta dziura
Do nij wpod djoboł „Ciura”
Piznył łebom do samego
Dna piekelnego
Ludzie dziura oglondali – co to je nie wiedzieli
Bo przeca djobła ani aniołow nigdy nie widzieli
A we wsi sie wszysko uspokojyło
Juzaś tam je tak jak downij było
Ludzie grzyszom i zajś sie nawracajom
Ale wykopow z djobłym już ni majom
Marietta Nikel
szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn plt_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn deu_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn slv_Latn slk_Latn szl_Latn kea_Latn szl_Latn szl_Latn szl_Latn szl_Latn pol_Latn pol_Latn szl_Latn pol_Latn szl_Latn szl_Latn szl_Latn pol_Latn mri_Latn